Predkladacia správa

Vláda Slovenskej republiky uznesením č. 61 zo dňa  23. januára 2008 k  správe o výsledkoch preverenia činnosti spoločnosti Veriteľ, a.s. za celé obdobie jej existencie uložila v bode B.4. ministrovi financií v spolupráci s ministrom zdravotníctva overiť v termíne do 30. júna 2008 správnosť záväzkov vykázaných k 31. decembru 2006 vo vzťahu k procesu oddlženia prostredníctvom spoločnosti Veriteľ, a.s. Uznesením vlády Slovenskej republiky č. 307 zo dňa 14. mája 2008 k návrhu na zrušenie a zmenu uznesenia vlády SR č. 61 zo dňa 23. januára 2008 bol termín na splnenie úlohy upravený do 31. decembra 2008.

Na základe úlohy uloženej uvedeným uznesením vlády SR vykonalo Ministerstvo financií Slovenskej republiky v spolupráci so Správou finančnej kontroly Bratislava, Správou finančnej kontroly Zvolen a Správou finančnej kontroly Košice a Ministerstvom zdravotníctva Slovenskej republiky vládne audity, ktoré boli zamerané na overenie správnosti záväzkov vykázaných k  31. decembru 2006 vo vzťahu k procesu oddlženia prostredníctvom spoločnosti Veriteľ, a.s. 

Vládne audity boli vykonané v zdravotníckych zariadeniach v pôsobnosti Ministerstva zdravotníctva Slovenskej republiky. Ministerstvo zdravotníctva Slovenskej republiky predložilo Ministerstvu financií Slovenskej republiky zoznam zdravotníckych zariadení patriacich do pôsobnosti Ministerstva zdravotníctva Slovenskej republiky vrátane stavu ich záväzkov k 31. decembru 2006 („záväzky k 31.12.2004, ktoré neboli zazmluvnené spoločnosťou Veriteľ, a.s.“), zoznam zdravotníckych zariadení transformovaných a delimitovaných z Ministerstva zdravotníctva Slovenskej republiky na neziskové organizácie alebo do pôsobnosti VÚC, miest a obcí a zoznam zdravotníckych zariadení premenených na neziskové organizácie, avšak bez uvedenia výšky ich záväzkov k overovanému obdobiu. Ministerstvo zdravotníctva Slovenskej republiky sa vyjadrilo, že poskytne súčinnosť pri overovaní správnosti záväzkov len v zdravotníckych zariadeniach, ktoré sú v pôsobnosti Ministerstva zdravotníctva Slovenskej republiky.

Vykonanými vládnymi auditmi závažné nedostatky v správnosti stavu záväzkov vykázaných k 31. decembru 2006 vo vzťahu k procesu oddlženia prostredníctvom spoločnosti Veriteľ, a.s. zistené neboli. 

		Vykonaním vládnych auditov v zmysle úlohy B.4. uznesenia vlády SR č. 61 zo dňa 23. januára 2008, t. j. overením správnosti záväzkov vykázaných k 31. decembru 2006 vo vzťahu k procesu oddlženia prostredníctvom spoločnosti Veriteľ, a.s. vo všetkých zdravotníckych zariadeniach v pôsobnosti Ministerstva zdravotníctva Slovenskej republiky bola zároveň splnená aj úloha B.5. citovaného uznesenia, t. j. „výberovým spôsobom overiť vykonanie úlohy uvedenej v bode B.4.“.

Predložený materiál nemá finančný, ekonomický, enviromentálny vplyv, ani vplyv na zamestnanosť a podnikateľské prostredie.